UNA CORRESPONDÈNCIA INÈDITA 


Rafael Benet i Joan Elias: entre Anvers 
i el País Basc, l'exili i l'amistat 


La correspondència que Rafael Benet mantingué amb Joan Elias Ginesta i que 
ben aviat serà dipositada a la Biblioteca de Catalunya, on es conserva el seu fons 
epistolar, permet completar l'itinerari que ell i la seva família van seguir al seu 
exili, des que marxaren del Rosselló fins a l'inici de la postguerra, ja a Barcelona. 
Es tracta de cinc cartes que han estat cedides a la fundació escrites de la mateixa 
mà de Rafael Benet des de Sant Feliu d'Amunt, Urnieta i Barcelona, entre setembre 
de 1937 i juliol de 1939, i que ens permeten afegir dades prou interessants 
sobre l'itinerari que hagué de recórrer aquells anys. 


De Tossa a l'exili 


La mirada il-lusionada, rere el finestral. Tots els canvis de color, de l'aigua i del 
cel. La mar té sempre alguna cosa de sirena, de dies i de nits, pensa. Rafael Benet 
s'apressa a compartir amb el lector de La Veu de Catalunya les bondats d'un 
paisatge estimat, Tossa, i d'un local que promet excel-lent cuina i companyia, la 
taverna d'en Créixams, oberta gràcies a l'entusiasme de dos amics seus, Pere 
Créixams i Lluís Pujol. En el pis de dalt del cèlebre cafè d'en Biel, el local regala 
unes vistes excepcionals. Encara ressonen els sons de l'orquestra llogada per a la 
inauguració i l'estiu s'estén davant seu, quan surt publicada la columna. És la 
darrera. El mateix dia, esclata la guerra.' 

"Aquesta legislatura tindrà un final traumàtic. I no trigarem a patir-lo", no 
s'havia cansat de repetir Benet a la família, després del triomf del Front Popular 
a les eleccions del febrer de 1936. Públicament, el mateix abril havia escrit unes 
línies gairebé profètiques des de La Veu de Catalunya: La massa té el símbol del 
foc i cada motí representa una minya del patrimoni artístic. La massa crema 
retaules i talles policromades, calcina les randes de les catedrals i abat les creus de 
terme. La massa viu la seva fe de signe negatiu, però espera sempre el miracle i el 


1 BENET, Rafael, "La Taverna d'en Créixams", La Veu de Catalunya, 18 de juliol de 1936, p. 8. 
Aquest article figura també reproduit a BENET, Rafacl, Cròniques d'Art a La Veu de Catalunya, 
Barcelona, Fundació Rafael Benet, 2006, p. 392-393. Vegeu el documentat article de MORÉ, 
David, "Pere Créixams i Lluís Pujol a Tossa. Novetats a l'entorn de la taverna d'en Créixams". 
Programa Festa Major d'Estiu. Sant Pere 2022. Ajuntament de Tossa, p. 10-15. El número 
monogràfic dedicat a la Festa Major també inclou la reproducció del quadre Paisatge, de Rafael 
Benet que donat per Antoni Carreras Granados, ha entrat al Museu Municipal de Tossa. Vegeu 
SUREDA, Rosa Maria, "Les darreres donacions al Museu Municipal de Tossa", p. 4-9. Agraim a 
David Moré, arxiver municipal de Tossa, la imatge de la panoràmica de Tossa que reproduim. 

Panoràmica de la platja gran de Tossa. En el pis superior on hi havia el cafè d'en Biel, tantes 
vegades pintat per Benet, Créixams hi obrí la seva taverna, d'amplis finestrals, que destaca a la 
fotografia. Col.lecció Sebastià Coris. Arxiu Municipal de Tossa. 


Messies. La massa en aparença nega Déu i no sap que negui l'artv.2. Pocs dies 
després d'aquella mirada il-lusionada rere el finestral, Tossa, veuria cremar els 
objectes litúrgics de l'església, i no seria fins anys a venir, el 1967, que el mateix 
Rafael Benet lliuraria els records d'aquells dies en un llibre que quedà inèdit fins 
ara i que havia de comptar amb pròleg de Rafael Santos Torroella: Tossa, Babel 
de les Arts (1933-1936)2 

La inquietud i el dolor per la mort violenta en poc temps d'un cunyat seu, 
Josep Maria Duran —pare del pintor Rafael Duran— i del periodista Josep Maria 
Planas, van abocar-lo a la decisió d'exiliar-se. El novembre de 1936 emprenia 
viatge amb la seva esposa i els seus dos fills. Sant Feliu d'Avall, al Rosselló, seria 
el lloc escollit. Hi van fer estada fins a l'estiu de 1937, tot i que també es lliurà 


2 BENET, Rafael, "El símbol del foc", La Veu de Catalunya, 19 d'abril de 1936, p 7. Aquest article 
figura també reproduit a BENET, Rafael, Cròniques d'Art a La Veu de Catalunya, Barcelona, 
Fundació Rafael Benet, 2006, p. 354. 


3 El llibre, en vies de publicació, serà editat per la Diputació de Girona, dins la Col.lecció Josep 
Pla, el 2023. Comptarà amb pròleg i epíleg de Glòria Bosch i Susanna Portell. 


4 Les estades de Rafael Benet al Rosselló i a Anvers durant la Guerra Civil Espanyola han estat 
tractades pel seu fill Jordi en un article pòstum que es publicà en aquests mateixos Quaderns a 
finals del 2001. Text que, a més a més, té el valor afegit d'haver estat escrit per qui patí 
personalment la duresa d'aquells anys i que, per tant, en fou testimoni presencial. També, Josep 
M. Cadena ha publicat en aquests Quaderns un text en què fa referència a aquell exili. Vegeu 
BENET, Jordi, "Rafael Benet al Rosselló i a Anvers", Quaderns Rafael Benet, núm. 7, Barcelona, 
Fundació Rafael Benet, desembre de 2001, p. 3 a 11, i CADENA, Josep M., "Rafael Benet, 
de l'oblit al triomf (1936-1979)", Quaderns Rafael Benet, núm. 16, Barcelona, Fundació Rafael 
Benet, juny de 2006, p. 1 a 5. 


EE Me $a Da 
Rafael Benet. Can Carreras. Tossa. Oli sobre tela. 
1950 (cat. 50.0.02). Museu Municipal de Tossa. 


al paisatge de la Cerdanya i el Capcir, i algunes de les teles aquí pintades les 
exposaria en el Grand Hotel de Font-Romeu, el 1936. Al Rosselló, com 
recordava el seu fill Jordi en el Quadern número 7 en un article pòstum, Benet 
va poder-se abocar a la pintura, i sobretot a la conversa, en les llargues passejades 
que feien per aquells paisatges. "De sobte s'aturava i, mig aclucant els ulls, em 
feia fixar en el matís d'un color o en l'accent d'una forma alterada per la llum 
solar, en la varietat de les ombres que projectaven les branques dels arbres damunt 
els matolls i el terra groguenc". Una forma d'escriure, també, i de pintar, mentre 
mirava de gaudir al màxim de la complicitat i companyia d'altres refugiats com 
ell, i de l'amistat també d'un pintor de la localitat, Lluís Cazals, per a qui sempre 
tingué paraules de record i estima. 

Una segona parada llarga en el seu exili transcorregué a Anvers. La raó d'aquest 
canvi, com explicaria el mateix fill Jordi, va ser causat per l'ajut que els brindà 
un familiar seu, José Gall, que en assabentar-se de les dificultats cconòmiques 


5 L'Alta Cerdanya i el Capcir "assisteixen impotents al drama que té lloc només a alguns metres. 
L'Alta Cerdanya ja no és un lloc d'estiueig sinó més aviat de refugi. Així ho testimonia l'exposició 
de paisatges cerdans i capcinesos que presenta l''exiliat" Rafael Benet (Terrassa, 1889 - Barcelona, 
1979) al Grand Hotel de Font-romeu l'any 1936". POUS, Rosa, PALAU-RIBAS, Mercedes: 
LAPLANA, Josep de C., FORCADA, Eric. "La Cerdanya i el Capcir". Atles paisatgístic de les 
terres de Girona- El Baix Empordà, l'Alt Empordà, Catalunya del Nord, la Cerdanya i el Pla de 
l'Estany. (Edició a cura de Mariona Seguranyes). Diputació de Girona, 2010, p. 1211. 


Pes. 4 ve : corn - 
Rafael Benet. El Cambre d'Aze des de Formiguera. 1937 (cat. 37.0.11). 


que passaven, els oferí acollir-los, a ell i al seu germà, mentre enllestia les gestions 
per buscar-los un internat. El prestigiós Collège Cardinal Mercier, a Braine 
l'Alleud, seria el lloc escollit:zé "Crec recordar que els meus pares van arribar a 
Anvers a primeries d'octubre, i després de passar uns dies en una pensió, llogaren 
una esquifida mansarda que fou el seu domicili mentre visqueren en aquella 
ciutat. Rafael Benet, prèviament, havia fet una curiosa amistat epistolar amb un 
català que residia a Anvers i que esdevingué un impagable suport per a ell: Joan 
Elias Ginesta, ciutadà il-lustrat i comerciant d'empenta que estava totalment 
integrat a Bèlgica, on vivia des de la infantesa. No era, per tant, un refugiat de la 
guerra. A Rafael Benet li havia comprat un quadre per carta, basant-se en la 
descripció escrita que n'hi feu el pintor. És l'obra que porta el títol de La plage 
de Tossa de Mar. Lumière demi grise". És precisament gràcies a la correspondència 
que Rafael Benet mantingué aquells anys amb Joan Elias Ginesta, que ara podem 
completar l'itinerari que ell i la seva família van seguir des que marxaren del 
Rosselló fins a l'inici de la postguerra, ja a Barcelona. Es tracta de cinc cartes que 
han estat cedides a la fundació escrites de la mateixa mà de Rafael Benet des de 
Sant Feliu d'Amunt, Urnieta i Barcelona, entre setembre de 1937 i juliol de 
1939, i que ens permeten afegir dades prou interessants sobre l'itinerari que 
hagué de recórrer aquells anys. 


6 BENET, Jordi, De lluny i de prop. Vivències i miratges d'un perifèric, Barcelona, Quaderns 
Crema, 2004, p. 73-76. 


Rafael Benet. Chez Toti. Gouache. 1937 (cat. 37.0.10). 


Cartes a l'amic Joan Elias 


A voltes, com havia comentat el seu fill Jordi, Rafael Benet reprenia de sobte 
quadres que havia deixat de racó una temporada llarga." Així succeí amb La 
plage de Tossa de Mar. Lumière demi grise (cat. 38.0.05) que li havia adquirit 
Joan Elias el 1937, però que Benet no li lliurà aquell any, segons indica la primera 
de les cartes que coneixem, del 18 de setembre de 1937: "No estranyi que no li 
hagi enviat encara el paisatge marítim de Tossa de Mar, car durant aquests dies 
els amics de Perpinyà m'han organitzat una exposició de despedida en la Galeria 
Vivant d'aquella vila. Un dels organitzadors d'aquesta exposició —afegeix Benet 
en la seva carta—, el pintor Adrien Hamon, societaire des Artistes Français, 
considerava aquesta obra com una de les més característiques de la meva 
personalitat i va temptar-me a què l'exposés per a que ocupés una plaça d'honor 
en l'actual exposició perpinyanesa. Jo no vaig sapiguer negar-me a la sol-licitació 
del mestre Hamon que ha estat per mi com un germà en aquests temps d'exili. 
Hem fet constar, però, que aquesta tela és venuda". Malgrat que ja havia estat 
adquirida per Elias i tan ponderada per Hamon, Benet no la donà per resolta 
i reprengué la seva execució a Anvers, abans de lliurar-la al seu propietari, fent 
constar al dors de la tela l'any 1938 i no el 1937, com el de la seva resolució 


final. 


7 BENET, Jordi, op. cit, 2004, p. 113. 


Rafael Benet. Sr les toits de Sant Feliu d'Avall. 
Oli sobre tela. 1937 (cat. 37.0.03). 


La carta ens fa saber també els plans que té Benet i la intenció de poder-lo 
saludar personalment a Anvers, a primers d'octubre. Acabada l'exposició de 
Perpinyà, a la Maison Vivant, on ha portat les pintures realitzades aquells mesos 
d'estada al Rosselló, Benet pensa ja en una futura mostra a Anvers i en somia 
una altra, a Brussel-les. "Serà a primers d'octubre que tindrem el gust de saludar- 
lo personalment i d'entregar-li la tela per a que vostè resolgui si li escau en el lloc 
on pensa emplaçar-la. (...J La seva estimada lletra que va enviar-me fa temps era 
un oferiment per quan arribés l'hora de l'exposició d'Anvers. Aquesta hora és 
pròxima i espero que V. sabrà a quina galeria d'art podré adreçar-me per a celebrar 
la meva exposició i segurament a quines persones podré dirigir-me (crítics d'art 
i amateurs) per a que la meva exposició tingui un cert succés. En espera de 
conèixe'l personalment ben aviat i de poder-li agrair de viva veu l'interès que V. 
ha tingut per les meves coses, li estreny la mà amb tot l'afecte, el seu amic i 
servidor Rafael Benet". 

L'exposició, el maig de 1938, a la galeria Brechpot —on porta sobretot 
composicions florals i natures mortes—, tindrà ressò entre la crítica de La 
Métropole, Le Matin, De Nieuve Gazeti Mergenpost, mentre que la coneixença 
amb el crític d'art Hubert Colleye li obrirà les portes també per fer alguna 
col-laboració a Le Métropole. 4El pintor espanyol Rafael Benet és un home 


8. La Maison Vivant era una pastisseria i saló de té situada al n. 11 del carrer de la Barre de Perpinyà, 
on també s'organitzaven exposicions d'art. La propietària, madame Vivant, i la seva encarregada, 
Marie Martin, s'havien distingit ajudant als artistes catalans que s'havien exiliat al Rosselló per 
causa de la Guerra Civil Espanyola, com ho van fer el 1939, per intervenció del pintor Martí 
Vives, amb Antoni Clavé i Carles Fontseré, als quals els hi organitzaren allí una exposició, mentre 
els dos estaven retinguts al camp d'internament dels Haras. Durant la Segona Guerra Mundial 
aquell establiment fou un punt de referència en la cadena d'evasió dels perseguits pels nazis, entre 
ells el pintor Albert Marquet, el qual deixà dipositades a la Maison Vivant, en marxar a Algèria, 
tot un seguit d'obres seves, que recuperà quan pogué tornar a França. 

Carta de Rafael Benet adreçada a Joan Elias des de Sant Feliu d'Amunt. 18 de setembre de 1937. 


d'ofici: això es descobreix al primer cop d'ull fet als seus quadres. Ell és, però, 
crític i historiador de l'art, la qual cosa li dona una seguretat singular i permet a 
la seva inspiració d'evolucionar amb deseiximento, haurà escrit Hubert Colleye 
a La Métropole, el 15 de maig de 1938. 

Vam passar plegats, a la minúscula mansarda d'Anvers, unes malenconioses 
vacances del Nadal del 37. Rafael Benet dubtava entre tornar a casa o enfocar la 
vida amb la idea de quedar-se potser per sempre a Bèlgica. L'atzarós futur 
l'enfonsava en una angoixa preocupant". P El colpidor record que anys a venir 
deixaria recollit el mateix Benet en el llibre fins ara inèdit de Tossa, posen punt 
final a aquests mesos d'Anvers: "L'angoixa de la nostra guerra civil no ens deixava 
viure. Malgrat tot, jo m havia fet el propòsit de restar a Bèlgica, si més no fins a 
acabar-se la guerra. Tanmateix jo, esperit lliberal, ni vaig ajudar directa ni 
indirectament a que es produís la lamentable catàstrofe. Però heus ací que la 
mobilització que tingué lloc en aquell petit país quan l'Anschluss ens va posar la 
pell de gallina tant a mi com a la meva dona com als meus fills, per això a la fi de 


9 Transcripció en català de la crítica publicada per Hubert Colleye a La Métropole, d'Anvers, arran 
de l'exposició de Rafael Benet a la Galeria Brechpot d'aquella ciutat. Vegeu Quaderns Rafael 
Benet, núm. 7, Barcelona, Fundació Rafael Benet, desembre 2001, p. 12. 


10 BENET, Jordi, op. cit, 2001, p.11. 


DS PE ET, do Ve, Ll 
Rafael Benet. La plage de Tossa de Mar. Lumière demi grise. Oli sobre tela. 1937- 
1938 (cat. 38.0.05). Obra adquirida per Joan Elias a la que fa referència la carta 


que li envià Benet el 18 de setembre de 1937. Actualment, col-lecció Fons d'Art 
Crèdit Andorrà. 


l'any 38 havíem decidit anar a refugiar-nos a San Sebastià. Tanmateix no hi 
y 8 
havia, per a mi, en consciència altra alternativa . 
Amb aquestes paraules, enfilem mirada al País Basc, un escenari d'exili que 
q P q 
ara, gràcies a aquestes cartes, podem conèixer amb més profunditat. 


D'Anvers al País Basc 


No ens ha d'estranyar que Benet i la seva família viatgessin des d'Anvers al País 
Basc i que s'instal-lessin durant uns mesos a Urnieta. Benet, un catalanista de 
dretes, havia estat vinculat inicialment a l'Agrupació Regionalista i, després, a La 
Veu de Catalunya, l'òrgan oficiós de la Lliga, on hi havia vingut col-laborant 
des del 1918 fins al mateix 18 de juliol de 1936. No era l'únic que havia acabat 
refugiant-se al País Basc. Josep M. Cadena comenta que allí tingué una bona 
acollida per part de Joan Anton Maragall, Pere Pruna, Rafael Durancamps i 
d'altres persones notables en els àmbits de les arts i del periodisme a Catalunya, 
que estaven a Sant Sebastià per motius ben diversos. 

Allí, però, es trobà en un ambient estrany que, evidentment, no era el seu. 
Com ha explicat Joan Garriga "A Sant Sebastià es podia parlar francès, anglès, 
alemany, però no català (...J Per poder parlar amb els amics en llibertat i en català 


11 CADENA, Josep M, "Rafael Benet, de l'oblit al triomf (1936-1979)", Quaderns Rafael Benet, 
núm. 16, Barcelona, Fundació Rafael Benet, juny de 2006, p. 4. 


Urnieta. Casa Mimendi, on sojornà la família Benet 
durant la seva estada al País Basc. 


calia actuar com si conspiréssim. "7 Raonament prou explícit per comprendre per 
què les cartes que Benet escriu des del País Basc al seu amic Joan Elias d'Anvers 
són redactades en castellà. Havien de passar la censura imposada, no solament, 
pel que fa a l'idioma, sinó també pel contingut mateix d'allò que s'escrivia. És 
en aquest context, doncs, que s'han d'entendre els termes en què aleshores Benet 
redacta les seves cartes. No ens ha d'estranyar, doncs, que en l'adreçada el 30 de 
juliol de 1938 a Elias, tot just arribat al País Basc, agraeixi que la mare d'Elias 
"cada noche se iba a acostar a altas horas para que nosotros pudiéramos oír aquella 
Radio Salamanca y Radio Sevilla". Si la carta havia d'arribar al seu destinatari i 
que ell no tingués problemes amb les autoritats, calia escriure coses com aquelles. 
La carta, escrita des de la localitat d'Urnieta, vila situada a una dotzena de 
quilòmetres de Sant Sebastià, permet imaginar-lo instal-lat en un petit habitatge, 
Villa Mimendi, "pequefia y pobre vivienda, pero limpia", amb els fills ja al seu 
costat, després d'acabar el curs escolar a l'internat de Braine l'Alleud.P 
Profundament emocionat per tot el que ha deixat a Anvers, escriu: "La mano 
tendida al compatriota en país extranjero no se olvida nunca. Cuantos favores 
hemos recibido de Vds y aún el posterior a mi regreso, estaràn siempre presentes 
en mi corazón, en nuestro espíritu". La carta té paraules d'agraiment i nostàlgia 
per tantes passejades que van fer per Bèlgica: "Por estos viajes amables y gratuitos, 
nosotros hemos conocido casi todo el país belga, sus monumentos més 
importantes, sus obras de arte mús admiradas. Siempre nos sentiremos deudores 
a su generosidad y a la de su familia propia y de sus familias paternas. Como 
nunca podremos pagar tantos favores, guardaremos siempre un rinconcito de 


12 GARRIGA i MASSÓ, Joan: Memòries d'un liberal catalanista (1871-1939), Barcelona, Edicions 
62, 1987, p. 301-304. 


13 En referència a l'arribada dels fills a Urnieta, l'amic Sintes escriu, en la carta del 31 d'agost de 
1938 a Rafael Benet, dipositada a la Biblioteca de Catalunya: " Con viva satisfacción nos enteramos 
que sus hijos Jorge y Martín estàn ya a su lado y que llegaron sin novedad, nuestro sincero saludo 
para los dos, que no se cansen de estudiar, el montón por alto que sea no pesa, pero cada día tiene 
més valor." Biblioteca de Catalunya. Fons Rafael Benet. Documentació personal. Capsa 7/2. 


Rafael Benet. Flors. Oli sobre tela. 1937. 
(cat. 37.0.12). 


nuestro corazón para Vds. y días vendrà en que podremos abrazarnos otra vez 
debajo el cielo espafiol, y también, si Dios quiere, debajo el cielo de Flandes" 

El nucli urbà d'Urnieta era aleshores petit, una gran part dels seus vilatans 
vivien disseminats en caseríos del voltant. La casa on els Benet s'hostatjaren, de 
planta baixa i dos pisos, encara avui està dempeus. Situada a l'antic Camí Reial, 
actualment carrer Idiazabal, fa xamfrà amb Aldapeta, el carrer que puja cap a 
l'església parroquial. Avui es troba al centre del poble, envoltada de noves 
edificacions. Propietat de la família Mimendi, una de les més benestants de la 
vila, aquell immoble no havia estat mai ni pensió ni hostal. Pels comentaris que 
Benet fa en la seva carta, suposem, doncs, que els Mimendi devien deixar als 
Benet una part d'aquella casa perquè hi poguessin viure mentre no tornessin a 
Barcelona. 

Al llarg d'aquests mesos, Benet pinta alguns olis. Pocs. Tot i que en deu 
haver d'altres, per ara no localitzats, Alícia Suàrez va catalogar realitzats al País 
Basc dos olis benetians de petites dimensions, pintats sobre fusta. El primer 
d'ells (cat. 38.0.03) representa unes flors que Benet titulà Campua Eushal Lorea 
(Flors del camp basc), tema, el de flors delicades i evanescents, que en aquells 
temps de penúria Benet venia molt bé, però que, poc temps després, deixà de 
pintar, per por d'amanerar-se, com acostumava a repetir al final de la seva vida i 
que va recollir Baltasar Porcel a l'entrevista que li feu a Serra d'Or." L'altre oli 
(38.1.04), sí que és un paisatge d'Urnieta: representa la casa Egafiaenea (avui 


14 "Vaig fer una temporada de flors delicades, evanescents, que venia molt bé (...) Però ho vaig 
deixar (...) Em feia por d'amanerar-me". PORCEL, Baltasar: "Rafael Benet dins l'harmonia 
apassionada", Serra d'Or, IX-1968. p. 43. 


Rafael Benet. La casa Eganaenea d'Urnieta. Oli sobre fusta. 1938 
(cat. 38.1.04). 


desapareguda) que estava situada a la carretera que va a Hernani.S La carta, 
enormement poètica, ens endinsa en la seva mirada de pintor, tantes vegades 
reflectida en aquelles columnes de La Veu de Catalunya: "El país vasco es algo 
duro para mi ojos de pintor. Superar esta monocromía verde es solo posible de 
hacerlo por la tarde, cuando el sol colorea la atmosfera, matiza el monótono 
color local y dibuja las distancias. Empezaré a trabajar este paisaje en estas horas 
més dulces del atardecer y veremos si después podré con él en horas més crudas 
de luz. El país, a pesar de mi flaqueza en percibirlo es objetivamente muy bello, 
acaso en algunos aspectos demasiado bonito para ser pintado. Sentimos aquí la 
afioranza de la luz y el color de nuestra Costa Brava. El Mediterràneo es un mar 
que canta —un mar rítmico— éste es un mar que aúlla —un mar dramútico". 
El sentiment d'agraiment és profund: "El placer de encontrarnos reintegrados 
a la Patria lo sentimos mezclado con una cierta amargura, la de haber dejado allà 
en la Bélgica feliz, amigos como vosotros que tanto contribuyeron a hacernos 
olvidar las penas del destierro: nunca olvidaremos las horas de hermandad pasadas 
bajo su techo: La causerie con el sefior Sintes, que tan buenos ratos me hizo pasar. 
Nuestras discusiones amicales con él y con Vd. sobre arte y sobre tantas cosas, 
las encontraré ahora mucho de menos. Cuanta razón en las palabras serenas 
del sefior Sintes. Hora por hora, día por día, recuerdo muchos de sus consejos, 
muchas de sus justas apreciaciones sobre los hombres y las cosas de esta vida llena 
de vanidades. Como el gran Fray Luis de León diría yo, con el sefior Sintes: A 
mí una pobrecilla mesa de amable paz bien abastada me basta, y la vajilla, de 


15 Agraim a Jon Martin Sarasua Solaun la seva col-laboració a l'hora de localitzar a Urnieta la casa 
Mimendi i la casa Egafiaenea. 


Rafael Benet. Bouguet de roses. Oli sobre tela. 1938. (cat. 
38.0.06). Una altra de les obres adquirides per Joan Elias a 
Benet. 


fino oro, labrada sea de quien la mar no teme airada.x Tanto en arte como en la 
vida: Qué descansada vida la del que huye del mundanal ruido, y sigue la 
escondida senda por donde han ido los pocos sabios que en el mundo han sidol 
El sefior Sintes fue siempre de estos sabios y sus consejos socràticos no se olvidan 
fàcilmente. Muchos recuerdos para él y su familia." 

Una carta del mateix Sintes a Rafael Benet, dipositada a la Biblioteca de 
Catalunya gràcies a la generositat de Rosa Benet, il.lumina més encara aquesta 
estima mútua. Coneixedor dels bonics records de Benet, s'apressa a escriure'l el 
31 d'agost de 1938: "En la carta dice que le va a ser un poco difícil acostumbrarse 
a pintar el panorama de esas hermosas tierras. Yo tengo la convicción plena que 
trazaró sobre tela maravillosos cuadros de esos rinconcitos ya que nada hay difícil 
ni imposible en pintura para el artista Sr. Benet "$. La carta també s'atura en un 
quadre seu de flors i en una marina que han captivat a una persona molt entesa 
en pintura, i en les llargues converses amb ell, que tant enyora. "Tenga V. en 
cuenta, amigo Sr. Benet y también la Sra. María que aunque ausentes de estas 
tierras no lo estàn del todo, una parte por cierto muy amena quedó entre nosotros, 
actualmente en medio de estos bosques (y seguirà la trayectoria de mis hijos) 
que recuerda siempre a tan buenos amigos, me refiero a la hermosa marina y al 
soberbio cuadro de flores que por cierto una persona de Rapellenbosch bastante 
inteligente en pintura admiró y sintió no haberle podido estrechar la mano. (....J 
Ustedes no saben aquellas francas charlas que teníamos de 6 a 7 4 detràs de 


16 Biblioteca de Catalunya. Fons Rafael Benet. Documentació personal. Capsa 7/2. Tanmateix, el 
All de Joan Elias Ginesta, Pere Elias Sintes, llavors un vailet per a qui Benet sempre té paraules 
d'afecte, mantindrà anys a venir estrets contactes artístics amb Catalunya i serà de gran ajut per 
al pintor Joan Abelló, en la seva estada a Anvers, quan rebé l'encàrrec de pintar la ciutat de Lillo 
amb motiu de l'agermanament amb la ciutat espanyola de Lillo (Toledo), el 1964. Segons consta 
en una targeta que conservà Abelló, Pere Elias Ginesta vivia a la 1 Avenue Rubens, d'Anvers. 
Centre de Documentació de la Fundació Joan Abelló. Agraim a Mireia Ollé aquesta informació. 


Anvers. La Chausée de Malines, carrer 
on els anys 30 estava ubicada 
la galeria-llibreria Clarté. 


aquellos cristales de la Place de Reier lo que las hemos todos encontrado a faltar 
y especialmente yo, ya saben que las únicas amistades que tenemos son los 
consuegros y familia y ellos estàn siempre atareados con sus negocios y ademés 
viven en sus casitas, todas las veces que voy a Anvers contemplo aquella tribuna 
tan pequefiita en su interior pareciéndome que todavía allí queda algo, los ojos 
sin darse cuenta se van hacia allí, paso y me voy a casa del consuegro, qué 
interminables van a ser las tardes que se acercan hasta que llegue la hora de 
cenar". 

Josep M. Cadena apunta que, mentre Benet residí al País Basc, l'ajudaren a 
viure uns diners retinguts a Sant Sebastià, que corresponien a comandes servides 
per la fàbrica tèxtil que tenia l'avi a Terrassa. 7 En tot cas, la seva economia allí 
degué ser relativament precària. N'és una prova la carta que el 6 de novembre 
d'aquell any envia a Joan Elias demanant-li que pregunti als de la Galeria Clarté 
si han pogut vendre algun dels quatre quadres que els hi havia deixat en 
dipòsit: '$ "En caso de haberse vendido algo tenga Vd. la bondad de remitirme el 
importe en libras esterlinas. V. se enterarà cómo hay que hacerlo para que 
este dinero pueda llegar legalmente". Les pintures que cita són unes Flors 


17 CADENA, Josep M, op. cit, p. 4. 


18. La galeria Clarté es trobava al número 96 de la Chaussée de Malines i allotjava també una 
llibreria. Transcrivim a continuació un fragment d'una carta del pintor surrealista belga Marcel 
Marién al seu amic René Magritte, per aquestes dates, que el situen precisament en aquesta 
galeria que va esdevenir un centre cultural i artístic destacat: "Cher Magritte, / Après plusieurs 
visites infructueuses (méme insuccès auprès de Mesens) je me décide à vous écrire pour 
marquer mon désir d'entrer en contact avec le mouvement surréaliste. / Pouvez-vous me recevoir 
dimanche prochain dans l'après-midi Si non voudriez-vous me faire connaitre un dimanche qui 
pourrait vous convenir. / Croyez, cher camarade, à la sincérité de mes sentiments révolutionnaires. 
/ Marcel Marièn / pour adresse "Librairie Clarté" 96 chaussée de Malines Anvers. En la mateixa 
adreça situa Antoin Silber, a la seva novella La Silence de ma mère, p.18, les obres de Marie 
Laurencin, Vlaminch, Utrillo, Dufy i Derain: "Elle voulait étre peintre. Elle était avant guerre 
une jeune artiste qui promet, comme disaient les amis de son père. En 1939, à vingt-trois ans, 
elle a déjà exposé à deux reprises. D'abord en mai, à Anvers, à la galerie Clarté, 96, chaussée de 
Malines, oú ses toiles còtoient celles de Vlamincls, Utrillo, Dufy, Derain ou Marie Laurencin" 

Primera pàgina de la carta de Rafael Benet adreçada a 
Joan Elias des de Barcelona. 10 de juliol de 1939. 


(possiblement, les catalogades amb el número 38.0.06 que acabaria adquirint el 
mateix Elias), Rermesse catalane (que se subhastà a la casa Sothebys d'Amsterdam 
el setembre de 2006 i que ha estat catalogat per la fundació amb el número 
37.1.07) i dues obres més, una natura morta i un paisatge que, avui en dia, no 
hem pogut localitzar. 

El 23 de desembre de 1938, Benet torna a escriure des del País Basc al seu 
amic Elias per agrair-li un cop més la seva hospitalitat durant el temps que ell i 
la seva família van estar a Anvers i per desitjar-li unes bones festes: "Esperamos 
que éste, es refereix al 1939, nos traerd la ansiada paz". Com es reflecteix en el 
segúent paràgraf, ni a l'exili, Benet perdé la seva ploma lírica: "Escribo estas 
líneas bajo un cielo plomizo y con la mirada puesta en la tierra y los montes 
circundantes llenos de nieve. He aquí unas Navidades bien características: no 
hay necesidad de construir el pesebre porque el paisaje de Urnieta lo es de verdad. 
Nieve en vez de harina en los picachos. Un verdadero paisaje de Brueghel". Benet 
aprofita aquesta carta per felicitar també les festes a la família Sintes: "... que 
el afio 1939 sea el del regreso de todos a Barcelona". El desig d'ell de pau i de 
tornar a Barcelona es fa ben palès. 


Retorn a Barcelona 


Anys a venir, en el llibre que restà inèdit sobre Tossa, escriuria: "Si a Barcelona 
vaig ésser acusat de reaccionari —ben bé no he sabut mai que vol dir aquesta 
paraula—, a San Sebastià ho vaig ésser de separatista i fins de terrorista. (...J 
L'acusació era tan monstruosa que per excessiva no tingué eficiència. N'hauria 
pogut tenir en aquells moments tan tèrbols, però alguns bons amics no solament 
van evitar la meva detenció sinó que intentaren un moment que la detenció 
recaigués als calumniadors. No ho assoliren. Segurament donada la meva 
significació a la presó i el difamat. Els acusadors o més bé els que havien projectat 
acusar-me tant a Barcelona com a San Sebastià eren camarades pintors. Hom 
diria, tant en un indret com en altre, més aviat pintors mediocres que havien 
sofert les meves trepitjades en els ulls de poll, quan jo tenia la rúbrica en La Veu 
de Catalunya Y 

La família Benet degué residir al País Basc poc més de mig any fins que 
pogué tornar a Barcelona. Si més no, per la darrera carta de les citades, escrita el 
10 de juliol de 1939, ja des de la ciutat comtal, consta que Benet ja hi residia des 
de feia un temps. Trobem en aquesta carta la seva natural preocupació pels temes 
econòmics. En aquella ciutat devastada per la guerra, la subsistència de la seva 
família i d'ell mateix ocupaven un lloc preeminent en els seus mals de cap. Per 
això comença la carta a Joan Elias indicant que "por su sefior padre político me 
entero que es posible vender unas flores mías al sefior Van de Vorst". Els temes amb 
flors, com hem comentat, eren els més comercials i el que més fàcilment podia 
vendre en aquelles circumstàncies. "Le suplico a V., continua Benet, procure 
sacar de las mismas una buena cifra de francos, pues las cosas aquí estàn muy 
caras y el prestigio de nuestra moneda reduce a muy poco el valor del belga. Sea 
como fuera, hay que considerar, no obstante, que V. mejor que yo sabrà arreglar 
un buen precio con las posibilidades de la venta, que de ninguna manera quisiera 
hacer fracasar". 

Pel contingut de la carta, s'evidencia que Benet té posada en Joan Elias tota 
la confiança: el considera el seu representant a Anvers: "Le mando, tal como me 
pide, el documento para poderlo exhibir ante el sefior Alhmann, propietario de 
la galería Clarté. Me parece que bastaró con este documento para poder obtener 
las telas que V. creyere oportuno". L'encàrrec a Elias no acaba aquí, perquè tot 
seguit li diu que "estoy a su disposición, si lo cree oportuno, para remitirle 
algunas pinturas nuevas, cuyo envío no obstante no podrà ser cosa inmediata, 
pues acabo de vender mis telas terminadas. Tengo en tren de acabar algunas 
obras entre éstas, dos con asuntos de flores. Hay que tener en cuenta ademàs que 


19 En aquest sentit també són interessants de llegir les línies de Jordi Benet, op. cit, 2004, p. 106: "El 
1936, enmig de la lluita fratricida, la meva família, com tantes altres, va esdevenir suspecta per 
partida doble: aquí reaccionaris vaticinistes: allà rojoseparatistas". 


el próximo mes me marcho a Tossa de Mar, donde creo podré hacer algún buen 
paisaje de la Costa Brava". Un cop més, però, Benet insisteix a Elias amb el tema 
de les flors: "Creo, no obstante, que las margaritas pintadas en Amberes son una 
buena tela, que puede V. recomendar a conciencia". Malauradament, l'inici de la 
Guerra Mundial, declarada per França i Anglaterra el 3 de setembre segúent, 
estroncà totalment la possibilitat de vendre pintures seves a Anvers. 

Aquesta última carta ens aporta, a més a més, una valuosa informació sobre la 
vida de Rafael Benet en aquell 1939. Ja no pogué recuperar el pis en què havia 
viscut abans de la guerra, a la plaça Sepúlveda de Barcelona "debido a que los 
refugiados que se instalaron (...j lo dejaron hecho una porqueria" i s'hagué de 
traslladar a un pis situat al carrer Rosselló, 38, 1r 2a: "Habitamos actualmente 
alejados del centro ciudadano, pero el pisito es cómodo". Com que en aquelles 
circumstàncies de postguerra, les possibilitats de vendre pintura eren molt minses, 
hagué de cobrir les necessitats familiars amb altres ingressos alternatius, que explica 
a Elias: "V. ya sabe que recuperé mi plaza de profesor automàticamente", referint- 
se, a la de l'Escola de Labors i Oficis de la Dona, com detalla Anna Benet. 2 En la 
citada carta adreçada a Elias, Benet afegeix: "No creo que se haya enterado V. 
tampoco de que he sido nombrado por el Ministerio de Educación Nacional 
miembro de la Comisión Reorganizadora de la Escuela Superior de Bellas Artes 
de Valencia". Acabat el desgavell que suposà la Guerra Civil Espanyola, Benet 
pensava que podria participar en quelcom d'útil per a la societat. Al final d'aquella 
carta, però, ja avisa: " Veremos si serà posible terminar en este asunto con la rutina 
y el charlatanismo inveterados. Si no es ésta la hora de las reformas sobrias tampoco 
ser la mía". Els fets posteriors confirmen que no va ser aquella la seva hora." 


SUSANNA PORTELL 
JACINT BERENGUER 


20 BENET, Ana, "Rafael Benet i la docència", Quaderns Rafael Benet, núm. 9, Barcelona, Fundació 
Rafael Benet, desembre de 2002: "Acabada la guerra, i després de dubtar-ho molt, Benet opta per 
tornar al país. Aconsegueix reincorporar-se al seu càrrec de professor a l'Escola de Labors i Oficis 
de la Dona. Podeu comptar que l'ambient que hi trobà devia ser molt diferent del que ell coneixia. 
Així i tot hi dona classes fins el 1942. És aleshores que comença a demanar excedències. Calculo 
que s'hi ajunten dos motius: d'una banda, l'ambient enrarit de l'escola, del país en general, i de 
l'altre que els fills ja començaven a ser grans i devien contribuir a l'economia domèstica. Sigui 
com sigui, i especulacions a part, el cas és que a partir de 1942 aconsegueix dedicar-se exclusivament 
a pintar i a escriure. Seran uns anys especialment fructífers com a pintor i escriptor, i això bé ho 
reflecteix la seva obra. 


21 Anys a venir, el 31 de gener de 1951, Benet rebrà carta de Joan Elias Ginesta, des d'Anvers: "Al 
nostre retorn d'Espanya vaig trobar la seva lletra del dia 2 però desgraciadament havent hagut 
de posar-me al llit a causa de la "grippe" no em va ésser possible ocupar-me abans dels encàrrecs 
que em fa. Li diré que ja tinc la foto de La mangueuse d'huitres i ara sols espero rebre foto i detalls 
que ja he sol.licitat respecte al retaule català per enviar-li tot seguit a vostè. Espero poder complir 
dintre un parell o tres de dies. Li escric ara la present per tranquil-itzar-lo". Biblioteca de 
Catalunya. Fons Rafael Benet. Documentació personal. Capsa 3/2. 


